**NOTĂ INFORMATIVĂ  
la proiectul hotărîrii Guvernului pentru aprobarea Regulamentului cu privire la achiziția bunurilor și serviciilor prin cererea ofertelor de prețuri**

Proiectul hotărîrii Guvernului pentru aprobarea Regulamentului cu privire la achiziția bunurilor și serviciilor prin cererea ofertelor de prețuri este elaborat pentru implementarea prevederilor art. 55 alin. (7) din Legea privind achizițiile publice nr. 131 din 03.07.2015 (Monitorul Oficial nr.197-205/402 din 31.07.2015).

Legea privind achizițiile publice nr. 131 din 03.07.2015 a fost elaborată şi adoptată pentru a transpune prevederile Directivelor 2004/18/CE şi 2007/66/CE după cum s-a obligat Republica Moldova prin semnarea Acordului de Asociere între Republica Moldova, pe de o parte, şi Uniunea Europeană şi Comunitatea Europeană a Energiei Atomice şi statele membre ale acestora, pe de altă parte din  27.06.2014.

Regulamentul menţionat stabileşte modalitatea inițierii și desfășurării procedurii prin cererea ofertelor de prețuri precum și prevede formularele tip a anunțului de participare și invitației de participare pe care sunt obligate autoritățile contractante să le întocmească în cazul inițierii unei astfel de proceduri.

Proiectul nominalizat vine să înlocuiască prevederile Regulamentului cu privire la achiziţia bunurilor şi serviciilor prin cererea ofertelor de preţuri nr. 245 din 04.03.2008 și să implementeze prevederile Legii privind achizițiile publice nr. 131 din 03.07.2015.

Aspectele inovative constau în reglementarea noțiunilor de anunț de participare și invitația de participare pentru a exclude aplicarea eronată a acestor documente, a criteriului de evaluare ,,oferta cea mai avantajoasă din punct de vedere tehnico-economic”, a unor noi temeiuri de respingerea a ofertelor depuse în cadrul procedurii de achiziție etc.

**Aspectul financiar**. Implementarea proiectului respectiv nu necesită alocarea unor mijloace financiare suplimentare din bugetul de stat.

**Aspectul organizatoric**. În conformitate cu prevederile legislaţiei în vigoare, nu este necesară crearea unor instituţii noi pentru realizarea proiectului respectiv.

**Aspectul normativ.** Prezentul proiect este elaborat în conformitate cu legislaţia în vigoare şi nu necesită elaborarea sau modificarea altor acte normative sau legislative.

În contextul celor enunţate, Ministerul Finanțelor propune spre aprobare proiectul Regulamentului cu privire la planificarea contractelor de achiziţii publice.

**Ministru Octavian ARMAȘU**